Mic Mini 2 er en billig kur mod dårlig lyd

Der er efterhånden styr på billedet. Selv en almindelig smartphone kan i dag optage video, der ser skarp ud nok til YouTube, TikTok, Instagram og små produktioner på farten. Men lyden? Den halter stadig alt for ofte bagefter.

Vind, trafik, rumklang og afstand til kameraet kan hurtigt få selv en flot video til at føles billig. Det er præcis den slags problemer, DJI nu går efter med Mic Mini 2 – en ny generation af deres trådløse mikrofon, der er lavet til creators, som vil have bedre lyd uden at slæbe rundt på tungt udstyr. Den nye DJI Mic Mini 2 kan købes i Danmark fra i dag, og prisen starter ved 519 kroner.

Lille mikrofon med stor creator-vinkel

DJI Mic Mini 2 er ikke rettet mod lydnørden med studie, mixer og kabelrod. Den er lavet til dem, der filmer alene, laver interviews på farten, streamer, optager reels eller vil have bedre lyd direkte ind i smartphone, tablet eller kamera.

Selve transmitteren vejer cirka 11 gram og kan sættes fast med magnet eller clip. Pointen er, at den skal være let nok til at glemme, men god nok til at gøre en tydelig forskel. Det er især relevant for alle dem, der bruger mange penge på kamera, lys og gimbal, men stadig lader stemmen blive fanget af telefonens indbyggede mikrofon på afstand. Her er Mic Mini 2 et ret oplagt bud på en billig opgradering.

Skal redde stemmen fra trafik og vind

DJI har udstyret mikrofonen med tre forudindstillede lydprofiler til stemmer. Derudover får man to niveauer af støjreduktion, så mikrofonen bedre kan håndtere støj fra omgivelserne. Der er også automatisk dæmpning af pludselige høje lyde. Det skal mindske risikoen for forvrængning, når lydniveauet pludselig stikker af – for eksempel i trafikken, på en messe, i blæsevejr eller under spontane optagelser uden fuld kontrol over omgivelserne.

Udgaven til mobiltelefonen.

Udgaven til kameraet.

For brugere, der allerede filmer med DJI-udstyr, er der også en ekstra genvej. Mic Mini 2 understøtter OsmoAudio Direct Connection, så den kan forbindes direkte til kompatible DJI-enheder uden en separat modtager.

Det er netop den slags, DJI er gode til: at gøre hele kæden fra idé til optagelse lidt mere friktionsfri. Især for vloggere og solocreators kan færre dele i tasken være forskellen på at få optaget klippet – eller droppe det.

DJI Mic Mini 2 kommer i flere pakker, alt efter om man skal bruge én eller to mikrofoner, almindelig modtager, mobilmodtager eller opladningsetui.

De danske priser er:

DJI Mic Mini 2 (2 TX + 1 Mobile RX + Charging Case): 699 kroner
DJI Mic Mini 2 (1 TX + 1 RX): 519 kroner
DJI Mic Mini 2 (1 TX + 1 Mobile RX + Charging Case): 519 kroner
DJI Mic Mini 2 (2 TX + 1 RX + Charging Case): 819 kroner

Mic Mini 2 er en billig kur mod dårlig lyd